Foto: Kaportal, Google Street View

NEPOZNATI muškarac po karlovačkoj četvrti Švarči zračnom puškom puca na kućne ljubimce i ljude, javlja kaportal.



Karlovačka udruga Mijau jučer je objavila fotografiju teško ozlijeđenog mačka koji je pogođen u predjelu kralježnice te je nedugo nakon toga uginuo.Jučer se udruzi javila jedna gospođa koja je u nedjelju također zračnom puškom pogođena u nogu.



"Dakle, ne radi se samo o nekome tko iz zabave gađa životinje, već o opasnoj osobi koja puca i na ljude. U nedjelju je teško stradao mačak i mlada žena iz zračnice, za koji tjedan može biti i nečije dijete iz bojeve municije", objavila je udruga na svojoj Facebook stranici te uputila apel da ako netko ima saznanja o identitetu napadača da odmah obavijesti policiju.



Pokraj uginulog mačka pronađen je 4,5 milimetarski metak iz zračne puške.



"Borba protiv ovakvih monstruma koji liječe svoje komplekse iživljavajući se na nevinim, slabijim bićima ne može biti uspješna ukoliko ih ne prijavljujete policiji", apelirali su i iz zagrebačke udruge Noina arka koja je prva objavila što se događa na Švarči u Karlovcu.